ROZHODNUTIE RADY
z 22. decembra 2004
o nadobudnutí účinnosti niektorých ustanovení Schengenského acquis Spojeným kráľovstvom Veľkej Británie a Severného Írska
(2004/926/ES)
RADA EURÓPSKEJ ÚNIE,
so zreteľom na rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (1), najmä na jeho článok 6,
keďže:
(1)
Spojené kráľovstvo vyjadrilo svoj zámer začať vykonávanie týchto častí Schengenského acquis: súdna spolupráca, spolupráca v oblasti boja proti drogám, články 26 a 27 Schengenského dohovoru a policajná spolupráca.
(2)
Spojené kráľovstvo oznámilo, že je pripravené uplatňovať všetky ustanovenia Schengenského acquis uvedené v článku 1 rozhodnutia 2000/365/ES s výnimkou tých, ktoré sa týkajú schengenského informačného systému.
(3)
Spojené kráľovstvo bude pokračovať v príprave na vykonávanie príslušných ustanovení schengenského informačného systému a ochrany údajov.
(4)
Spojenému kráľovstvu bol zaslaný dotazník, ktorého odpovede sa zaznamenali a následne sa v Spojenom kráľovstve uskutočnila overovacia a hodnotiaca návšteva v súlade s uplatniteľnými postupmi v oblasti policajnej spolupráce.
(5)
Pokiaľ ide o uplatňovanie Schengenského acquis vzťahujúce sa na uvedené oblasti, dotazník a návšteva preukázali, že požiadavky, ktoré sa vzťahujú na legislatívu, úrovne pracovných síl, školenia, infraštruktúru a materiálne zdroje, boli splnené.
(6)
Podmienky na vykonávanie tých ustanovení Schengenského acquis, ktoré sú uvedené v článku 1 písm. a) zarážka. i), písm. b), písm. c) zarážka i) a písm. d) zarážka i) rozhodnutia 2000/365/ES boli Spojeným kráľovstvom splnené, čo umožňuje, aby tieto ustanovenia a ich ďalší vývoj nadobudli účinnosť pre Spojené kráľovstvo.
(7)
Rozhodnutie 2000/365/ES definuje vo svojom článku 5 ods. 2, ktoré ustanovenia Schengenského acquis sa uplatňujú pre Gibraltár.
(8)
Rada Európskej únie uzatvorila dohodu s Islandskou republikou a Nórskym kráľovstvom o ustanovení práv a povinností medzi Írskom a Spojeným kráľovstvom Veľkej Británie a Severného Írska na jednej strane a Islandskou republikou a Nórskym kráľovstvom na strane druhej v oblastiach Schengenského acquis, ktoré sa vzťahujú na tieto štáty (2). Na základe článku 2 tejto dohody prebiehali konzultácie so zmiešaným výborom zriadeným podľa článku 3 dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a rozvoji Schengenského acquis (3), o príprave tohto rozhodnutia v súlade s článkom 4 tejto dohody,
ROZHODLA TAKTO:
Článok 1
Ustanovenia uvedené v článku 1 písm. a) zarážka i), písm. b), písm. c) zarážka i) a písm. d) zarážka i) rozhodnutia 2000/365/ES nadobúdajú účinnosť pre Spojené kráľovstvo od 1. januára 2005.
Ustanovenia uvedené v článku 5 ods. 2 rozhodnutia 2000/365/ES nadobúdajú účinnosť v Gibraltári od 1. januára 2005.
Ustanovenia aktov predstavujúcich rozvoj Schengenského acquis, ktoré boli prijaté po rozhodnutí 2000/365/ES a sú uvedené v prílohe I tohto rozhodnutia, nadobúdajú účinnosť pre Spojené kráľovstvo a v Gibraltári od 1. januára 2005.
Ustanovenia aktov predstavujúcich rozvoj Schengenského acquis, ktoré boli prijaté po rozhodnutí 2000/365/ES a sú uvedené v prílohe II tohto rozhodnutia nadobúdajú účinnosť pre Spojené kráľovstvo od 1. januára 2005.
Článok 2
Formálna komunikácia a zasielanie rozhodnutí medzi gibraltárskymi orgánmi vrátane justičných orgánov a orgánmi členských štátov Európskej únie (okrem Spojeného kráľovstva) na účely tohto rozhodnutia sa uskutočňuje v súlade s postupom uvedeným v dojednaniach týkajúcich sa gibraltárskych orgánov v súvislosti s nástrojmi EÚ a ES a so súvisiacimi zmluvami (pozri prílohu III k tomuto rozhodnutiu), ktoré boli uzatvorené medzi Španielskom a Spojeným kráľovstvom 19. apríla 2000 a oznámené členským štátom a inštitúciám Európskej únie.
Článok 3
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
V Bruselu 22. decembra 2004